Imi yal win ara yrefden imru-is yettak-as lebɣi ad d-yawwi ɣef kra isental d tedyanin id yejebden lwelha-is deg tmetti i deg yettidir, aya ur yezmir ara ad yaru fell-as bla ma yessbegn-d tugna-is tawarkant aya yettas-d bla lebɣi-is, ihi tasekla d annar wessiɛen d taẓuri, d cbaḥa n wawal, senffalayen-d tudert n ugdud deg tallit-nni. Tasekla temgarad seg ugdud ɣer wayeḍ ɛla ḥessab n tudert d leɛwayed d yidles-is ɣef waya ur dnezmir ara ad nesbadu tasekla i yettbedilen s ubeddel n umdan d tmetti, maca nezmer ad d-nini tasekla d tamagit n yal timetti i yedren deg tallit-ni.